22. schôdza NR SR - 9.deň - B. popoludni
Dátum: 2024-11-05
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

32. Ďakujem za slovo. Vážený pán predsedajúci, pán minister, vážené kolegyne, kolegovia, dnes sme tu preto, aby sme sa... aby sme rozhodli o návrhu zákona, ktorý si vyžaduje skrátené legislatívne konanie. Tento proces môže byť kritizovaný, no v momentálnej situácii nevyhnutne potrebujeme konať s rýchlosťou a razantnosťou, zároveň aj rozhodnosťou, aby sme zdravotníckemu sektoru poskytli podporu, ktorú si zaslúži. Strana HLAS - sociálna demokracia si plne uvedomuje, že kvalitné a prístupné zdravotníctvo je základom dôstojného života našich občanov. Naším cieľom je nielen udržať jeho stabilitu, ale predovšetkým posilniť ho v čase, keď čelíme rôznym výzvam. Od začiatku tejto vlády je pre nás otázka zdravotníctva prioritou. Na čele tohto rezortu máme dnes ministra pána Kamila Šaška, človeka, ktorý od prvého dňa sa venuje všetkými svojimi silami a venuje aj úsilie tomu, aby naše zdravotníctvo dosiahlo lepšiu úroveň, aby sa zdravotníci cítili ocenení. Jeho práca je nesmierne náročná, pretože vkladáme doňho dôveru, že dokáže zaviesť pozitívne zmeny v systéme, ktorý potrebuje reformy a stabilizáciu. Pán minister od prvého dňa preukázal nasadenie, čo dokazuje, že si plne uvedomuje váhu a zodpovednosť pre celý sektor. Od začiatku sa stretáva s odborníkmi, so zástupcami zdravotníckych pracovníkov aj so samotnými zdravotníkmi, aby našli riešenia, ktoré sú reálne a udržateľné. Nie je to jednoduchá úloha, no už pán minister ukazuje, že je schopný viesť rezort efektívne a s jasnou víziou. Náš prístup k mzdám pracovníkom zdravotníctva je príkladom tejto snahy o dialóg a zodpovednosť. Tento zákon neznižuje platy zdravotníkov, iba spomaľuje tempo ich rastu, pričom sa sústredíme na zabezpečenie primárneho mzdového nárastu. Pôvodne zamýšľané zvýšenie platov sme dokázali navýšiť o 9,7 % pre najkritickejšie profesie. Týmto krokom jasne ukazujeme, že si vážime ich prácu a v rámci možností sa snažíme o ich stabilné postavenie. Pri pohľade na nedávne skúsenosti s postojmi predchádzajúcej vlády je evidentné, že súčasný prístup súčasnej vlády a ministra je cestou ku zmene. Počas vlády či už Igora Matoviča, alebo Eduarda Hegera sme boli svedkami tvrdých, až konfrontačných vyhlásení voči zdravotníkom. Nazývať zdravotníkov ľudským odpadom či ich obviňovanie z vydierania vlády bol len dôkazom nepochopenia ich významu pre našu spoločnosť. Naša vláda, naopak, dokazuje, že rešpektuje zdravotníkov a je odhodlaná vytvárať pre nich podmienky, ktoré ich prácu ocenia a stabilizujú. Na záver chcem ešte spomenúť, že podpora zdravotníkov nie je zameraná len na nemocničný sektor. Z balíka 110 mil. euro bude financovanie smerovať aj do ambulantného sektora, čím posilní nielen ich pracovné podmienky, ale aj dostupnosť zdravotnej starostlivosti pre každého občana. Som presvedčený, že tento návrh zákona je krokom správnym smerom. Skrátené legislatívne konanie nie je obchádzaním procedúr, ale o schopnosti konať efektívne a zodpovedne tam, kde je to naozaj potrebné. Dovoľujem si vás preto požiadať, aby ste tento návrh na skrátené legislatívne konanie aj podporili. Ďakujem za pozornosť.